Եթե ճիշտ եմ հիշում` Քրիստ Մարուքյանը՝ «Լուսավոր Հայաստան» կուսակցությունից, Վանաձորի քաղաքապետ էր ուզում դառնալ, որպեսզի հնարավորինս մեղմի վանաձորցիների հոգսերը: Հաստատ չեմ սխալվի, եթե ասեմ, որ նույն նպատակով Վանաձորի քաղաքապետ էր ուզում դառնալ նաև հանրապետական Մամիկոն Ասլանյանը: Այսինքն` երկուսն էլ ցանկանում էին քաղաքապետ դառնալ, որպեսզի վանաձորցիների հոգսերը մեղմեն: Արդյունքում ստացվեց այն, որ Վանաձորի քաղաքապետ ընտրվեց Մամիկոն Ասլանյանը, թեև ընտրված ավագանիում հանրապետականները փոքրամասնություն էին: Թե ի՞նչ եղավ հետո, բոլորս գիտենք. Վանաձորի ավագանին ընդդիմության բոյկոտի արդյունքում մինչ օրս նիստ չի անցկացրել, իսկ համաձայն ՏԻՄ օրենքի` Էդմոն Մարուքյանի մեկնաբանման` եթե ավագանին երեք ամսվա ընթացքում նիստ չի անցկացնում, ապա դադարեցնում է լիազորությունները՝ ընտրված քաղաքապետի գլխավորությամբ: Ըստ նույն օրենքի՝ հանրապետականների մեկնաբանման` ավագանին իր լիազորությունները դադարեցնում է, եթե վեց ամիս ժամկետում նիստ չի անցկացրել, իսկ վեց ամիսը Մամիկոն Ասլանյանի համար լրանում է եկող տարվա մայիսին… Ամեն դեպքում ստացվում է, որ ընդդիմության ծրագիրը հետեւյալն է` հասնել ավագանու լիազորությունների դադարեցմանը, ապա անցկացնել նոր ընտրություններ, կրկին հաղթել, հավանաբար` այս անգամ ջախջախիչ, եւ ընտրել մի շատ լուսավոր քաղաքապետ՝ Վանաձորի լուսավորության հարցերը վերջնականապես եւ հիմնովին լուծելու համար: